Document ID: 32008D0853

NÕUKOGU OTSUS,
20. oktoober 2008,
2007.-2008. aasta põua tagajärgede leevendamiseks põllumajandussektoris Küprose ametiasutuste poolt antava erakorralise riigiabi kohta
(2008/853/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 88 lõike 2 kolmandat lõiku,
võttes arvesse Küprose valitsuse 19. septembril 2008 esitatud taotlust,
ning arvestades järgmist:
(1)
Küpros esitas 19. septembril 2008 nõukogule taotluse võtta kooskõlas asutamislepingu artikli 88 lõike 2 kolmanda lõiguga vastu otsus, millega deklareeritakse, et Küprose kavatsus anda äärmiselt tõsise põua tõttu kannatanud Küprose põllumajandustootjatele järgmise tootmistsükli alustamiseks riigiabi on ühisturuga kokkusobiv.
(2)
Küprost on tabanud alates 1900. aastast tõsiduselt ja pikkuselt teine põud, mille põhjustas sademete puudus 2007. ja 2008. aastal; 2008. aasta august on osutunud viimase kümnendi kõige kuumemaks kuuks ning 2008. aasta sademete hulk jaanuarist kuni augusti lõpuni on olnud üksnes 50 % tavapärasest tasemest.
(3)
Vastavalt esialgsetele andmetele 2008. aasta saagi kohta ei andnud 95 % teravilja kasvatusalast mingit saaki ning söödakultuuride tootmine on langenud nii drastiliselt, et see ei kata isegi mäletsejaliste minimaalset söödavajadust.
(4)
Võrreldes ligikaudu 150 miljoni m3 ehk 54,7 protsendiga mahust 2005. aasta lõpus, sisaldab Küprose tammide võrgustik praegu üksnes 11 miljonit m3 ehk 4 protsenti kogumahust, sundides ametivõime 2007. aasta alguses rangelt piirama niisutamiseks ettenähtud veevarusid ning viima need 2008. aastal nullini.
(5)
Kõnealuseid kahjusid tuleb pidada seda tõsisemaks ja erandlikumaks, et Küpros rakendas tõhusaid riski- ja kriisiohjamisvahendeid. Eelkõige rakendab Küpros ligi 95 % niisutatavatel aladel täiustatud niisutustehnoloogiat ning on kehtestanud vee hinnapoliitika ja karistusmeetmed, et hoida ära liigset veetarbimist ja veekadusid, ning on edendanud ja loonud stiimuleid vee taaskasutussüsteemide sisseseadmiseks hoonetes. Lisaks hõlmab Küprose riiklik maaelu arengu programm aastateks 2007-2013 juba mitmeid meetmeid veetarbimise parandamiseks.
(6)
Kuna põua tõttu kannatanud Küprose põllumajandustootjate sissetulek on drastiliselt vähenenud, seisavad nad silmitsi tõsise ohuga, et neil ei ole rahalisi vahendeid oma perede otseste vajaduste katmiseks ning uue hooaja alustamiseks, mis toob kaasa maa kasutamata jätmise, pinnase erosiooni ja kõrbestumise vahetu ohu.
(7)
Antav riigiabi ulatub 67,5 miljoni euroni ning seda saavad 34 000 abi tingimustele vastavat põllumajandustootjat ja 3 000 loomapidajat.
(8)
Selleks, et riigiabi oleks tõhus, tuleb seda anda ja põllumajandustootjad peavad selle kätte saama niipea kui võimalik.
(9)
Komisjon ei ole praegusel etapil veel esitanud oma arvamust abi iseloomu ja ühisturuga kokkusobivuse kohta.
(10)
Seega eksisteerivad erakorralised asjaolud, mis võimaldavad kaaluda, kas sellise abi andmine erandina ja rangelt hädaolukorra leevendamiseks vajalikus ulatuses on ühisturuga kokkusobiv,
ON VASTU VÕTNUD KÄESOLEVA OTSUSE:
Artikkel 1
Küprose ametivõimude erakorraline täiendav abi põllumajandussektorile, mille summa ulatub maksimaalselt 67,5 miljoni euroni, loetakse ühisturuga kokkusobivaks.
Artikkel 2
Käesolev otsus on adresseeritud Küprose Vabariigile.
Luxembourg, 20. oktoober 2008

Labels: 20
18
19
6